
Vedtægter for

Personaleforeningen 

for 

Siemens Gamesa Renewable Energy A/S

§ 1

Navn og organisering

Stk. 1
Foreningens navn er "Personaleforeningen for Siemens Gamesa Renewable Energy A/S".

Stk. 2
Personaleforeningen omfatter alle Siemens Gamesa lokationer i Danmark. 
Stk. 3
Personaleforeningen er organiseret omkring en moderforening. 

Nærværende vedtægter knytter sig til moderforeningen, og moderforeningens aktiviteter vedrører alene evt. ændringer i disse vedtægter.

Stk. 4
Ud over moderforeningen består foreningen af en række afdelinger. 

Afdelingerne har deres egen selvstændige økonomi, aktiviteter, bestyrelse, medlemsadministration osv. Afdelingerne kan betragtes som selvstændige foreninger - blot er vedtægterne, jf. stk. 3 knyttet til moderforeningen, fælles.

Stk. 5
(udgået)

Stk. 6
Hver afdeling kan beslutte at have deres egen forretningsorden, som de respektive afdelingsbestyrelser herefter er ansvarlige for. Forretningsordenen definerer f.eks. afdelingens kontingentsatser, krav til bestyrelsessammensætning osv. Forretningsordenen skal betragtes som et afdelingsspecifikt supplement til de fælles vedtægter.

Stk. 7
Hver afdeling kan nedsætte et eller flere udvalg, der håndterer en bestemt type af aktiviteter. Et udvalg opererer inden for den pågældende afdelings forretningsorden og økonomi.
§ 2

Formål

Stk. 1
Foreningens formål er i videst muligt omfang at varetage og styrke sociale aktiviteter på 

Siemens Gamesa Renewable Energy A/S, f.eks. sport, hobbyaktiviteter samt udflugter, foredrag og sommerfest.
Stk. 2
Personaleforeningen er upolitisk i ethvert henseende og yder ikke støtte til politiske arrangementer eller aktiviteter. Personaleforeningen må ikke have organisatoriske forbindelser til fagforeninger.

Stk. 3
Visse arrangementer, der ikke er faglige eller politiske, kan arrangeres i samarbejde med andre foreninger, herunder også fagforeninger. 

Stk. 4 
Alle aktiviteter, der foregår i foreningens regi, skal foregå i overensstemmelse med ”Business Conduct Guidelines”, der er vedhæftet som bilag til disse vedtægter.

§ 3

Medlemmerne

Stk. 1
Alle medarbejdere hos Siemens Gamesa Renewable Energy A/S har mulighed for medlemskab af Personaleforeningen.

Stk. 2
Medarbejdere i andre dele af Siemens-koncernen, som har deres daglige gang og arbejde på Siemens Gamesa Renewable Energy A/S, tilbydes også medlemskab af foreningen. Det samme gælder løst tilknyttede konsulenter, praktikanter, vikarer osv., der i en længere periode arbejder på virksomheden.

Stk. 3
(udgået)

Stk. 4
Personer på orlov af ikke-erhvervsmæssig karakter, kan forblive medlem af Personale-foreningen, men opkræves kontingent på lige fod med andre medlemmer i perioden.
Stk. 5
Stopper man som medarbejder hos Siemens Gamesa Renewable Energy A/S, ophører ens medlemskab af Personaleforeningen samtidigt. I selve opsigelsesperioden er medlemmet dog stadig medlem. Medlemmer, der fratræder for at gå på efterløn eller pension, kan forsætte medlemskabet.

Stk. 6
Udmeldelse af Personaleforeningen kan ske med mindst én måneds varsel til udgangen af et kvartal. Meddelelsen skal ske skriftelig til kassereren.

Stk. 7
(udgået)
Stk. 8
(udgået)
Stk. 9
Såfremt et medlem har udvist dårlig opførsel eller på anden måde er til gene for de andre medlemmer af Personaleforeningen, kan bestyrelsen ekskludere medlemmet uden varsel.

§ 4

Bestyrelsen

Stk. 1
Der er ikke valg til moderforeningens bestyrelse, der består af formændene for de tilhørende afdelinger.

Stk. 2
Afdelingsbestyrelsen består af minimum 3 valgte medlemmer jf. § 5, samt af minimum 1 suppleant. 

Stk. 3
Afdelingsbestyrelsen konstituerer sig udfra egen forretningsorden. 

Stk. 4
Såfremt der ikke kan opnås enighed i afdelingsbestyrelse, foretages der afstemning.

Stk. 5
Afdelingsbestyrelsen er beslutningsdygtig, når minimum 2/3 medlemmer af afdelings-bestyrelsen er til stede. Siemens Gamesa Renewable Energy A/S har kompetence til at gøre indsigelse, såfremt der tages beslutninger, der er imod virksomhedens tarv.

Stk. 6
Et bestyrelsesmedlem kan kun ekskluderes fra bestyrelsen ved indkaldelse af ekstraordinær generalforsamling eller ved beslutning taget af Siemens Gamesa Renewable Energy A/S. 

Stk. 7
Afdelingsbestyrelsen arbejde er ulønnet, men omkostninger til bestyrelsesmøder, kurser o.a. dækkes indenfor rimelighedens grænser.

§ 5

Valg til afdelingsbestyrelsen

Stk. 1
Ethvert medlem kan lade sig opstille som kandidat til afdelingsbestyrelserne. Dog kan man kun opstilles til den afdelingsbestyrelse, hvori man er medlem. Kandidaten kan ligeledes kun opstilles, såfremt kandidaten er ansat hos Siemens Gamesa Renewable Energy A/S på valgdagen og ikke er vidende om sin fratrædelse fra virksomheden indenfor den kommende valgperiode. 

Stk. 2
Antallet af medlemmer i afdelingsbestyrelsen er defineret i afdelingernes forretningsorden hvis en sådan forefindes.

Stk. 3
Valgperioden for bestyrelsesmedlemmerne er 2 år.

Stk. 4
Bestyrelsesmedlemmer kan genopstille så længe, de selv ønsker det.
Stk. 5 
Ved stemmelighed bestemmes indbyrdes placering ved lodtrækning.

Stk. 6 
Suppleanter til afdelingsbestyrelsen vil være de kandidater, der opnår flest stemmer blandt de opstillede, ikke-valgte kandidater, og suppleanter tiltræder, hvis et bestyrelsesmedlem fratræder i utide.

Stk. 7 
Suppleanters valgperiode er 1 år.

Stk. 8
Er der nyvalg, men opstilles der ingen kandidater, foretages nyvalg ikke. 

Stk. 9 
Afstemningens gennemførelse, optælling mv. forestås ved bestyrelsen. Der kan evt. udpeges eller vælges et antal stemmeoptællere, hvis dette skønnes nødvendigt

Stk. 10
(udgået)

Stk. 11
Siddende bestyrelsesmedlemmer og suppleanter er på valg jf. valgperioderne defineret i stk. 3 og 7. Valgperioden følger personen og er uafhængig af bestyrelseskonstitueringen. Suppleanter, der evt. træder ind i bestyrelsen midt i året opretholder den valgperiode, der er defineret i stk. 7.

§ 6

Afdelingernes generalforsamling

Stk. 1 
Generalforsamlingen er foreningens øverste myndighed og ordinær generalforsamling afholdes hvert år i februar måned i hver af afdelingerne.

Stk. 2 
Ordinær generalforsamling varsles overfor medlemmerne mindst 4 uger før generalforsamlingens afholdelse. Dette sker ved offentliggørelse af følgende dagsorden:

· Valg af dirigent

· Valg af stemmetællere. 

· Fremlæggelse af formandens beretning til godkendelse

· Fremlæggelse af regnskab v/ kassereren til godkendelse

· Indkomne forslag til godkendelse

· Fremlæggelse af kommende års budget samt fastsættelse af kontingent til godkendelse

· Valg til bestyrelsen/suppleanter. 

· Valg af revisor

· Eventuelt

Stk. 3 
Forslag, der ønskes behandlet på generalforsamlingen, skal indsendes som motiveret forslag til formanden senest 2 uger før generalforsamlingen, og medlemmerne skal gøres bekendt med de indkomne forslag senest 1 uge før den ordinære generalforsamlings afholdelse. Forslag til godkendelse på generalforsamlingen foretages ved håndsoprækning og er godkendt ved stemme flertal. Hvis dirigenten finder det hensigtsmæssigt, foretages der skriftlig afstemning.

Stk. 4 
Generalforsamlingen er i alle anliggender afdelingernes højeste myndighed.

Stk. 5 
Generalforsamlingen ledes af en dirigent. 

Stk. 6 
Stemmeberettiget på generalforsamlingen er ethvert fuldgyldigt medlem af afdelingen, der personligt er fremmødt. Der kan ikke stemmes via fuldmagt.

Stk. 7
(udgået)

§ 7

Vedtægtsændringer

Stk. 1
Ændringer i moderforeningens vedtægter kan kun ske på ordinær eller ekstraordinær generalforsamling, hvis alle afdelinger afholder denne på samme tid. 

Stk. 2 
Vedtægtsændringer kan kun vedtages, såfremt et flertal stemmer for forslaget.

Stk. 3 
Et flertal defineres som værende til stede, når mere end halvdelen af de fremmødte (summen af de fremmødte på de enkelte afdelingers generalforsamling) stemmer for forslaget. Et ændringsforslag kan således godt vedtages, selvom der isoleret set ikke er flertal for forslaget i en enkelt afdeling. Blot skal et flertal samlet set (over alle afdelinger) være til stede.

Stk. 4
Forud for fremsættelse af forslag til vedtægtsændringer, skal forslagsstilleren sikre, at for-slaget er godkendt af Siemens Gamesa Renewable Energy A/S ledelse, således at Siemens Gamesa Renewable Energy A/S har mulighed for at kontrollere og tilsikre, at foreningens aktiviteter ikke kommer i strid med Siemens Gamesa Renewable Energy A/S ´ interesser osv.

§ 8

Ekstraordinær generalforsamling

Stk. 1
Ekstraordinær generalforsamling kan indkaldes af afdelingsbestyrelsen, og skal indkaldes af bestyrelsen, når mindst 2/3 medlemmer skriftligt forlanger det med angivelse af dagsorden, der skal være motiveret, herunder forslag til afstemning.

Stk. 2
Indkaldelse sker med samme varsel som ordinær generalforsamling jf. § 6 stk. 2.
§ 9

Tegning og hæftelse

Stk. 1
Afdelingerne tegnes af 2 bestyrelsesmedlemmer i forening - formanden samt øvrigt medlem.

Stk. 2
Afdelingen hæfter kun for sine forpligtelser med den af afdelingen til enhver tid tilhørende formue. Afdelingens medlemmer eller bestyrelse hæfter ikke personligt for foreningens forpligtelser.

Stk. 3
De forskellige afdelinger hørende til moderforeningen hæfter ikke solidarisk.
§ 10

Afdelingernes økonomi

Stk. 1 
Afdelingernes kontingent fastsættes af generalforsamlingen.

Stk. 2
(udgået)
Stk. 3
Afdelingernes regnskabsår er kalenderåret. Det reviderede årsregnskab fremlægges på den ordinære generalforsamling og forevises på forlangende.

Stk. 4
Afdelingernes regnskab revideres af en revisor, der er udpeget af økonomiafdelingen på Siemens Gamesa Renewable Energy A/S. Herudover kan afdelingens generalforsamling vælge at udpege en yderligere revisor.

Stk. 5
(udgået)
Stk. 6 
Afdelingerne kan modtage pengegaver, når blot disse ikke er "øremærkede" til formål, der ligger uden for rammerne defineret i § 2.

Stk. 7 
Afdelingerne kan opkræve brugerbetaling for deltagende medlemmer. Dette skal medlemmerne gøres opmærksom på senest ved tilmelding til arrangementet.

Stk. 8 
(udgået)
Stk. 9
Afdelingerne må ikke optage lån eller foretage økonomiske spekulationer.

§ 11

Udvalg

(udgået)
§ 12

Opløsning af Personaleforeningen

Stk. 1 
Personaleforeningen eller en afdeling i Personaleforeningen kan ikke ophæves med mindre 2/3 af medlemmerne skriftligt fremsætter ønske herom.

Stk. 2 
I tilfælde af foreningens opløsning skal alle økonomiske midler fordeles ligeligt mellem medlemmerne og alle ejendele overgives til Siemens Gamesa Renewable Energy A/S.

Stk. 3 
Såfremt en enkelt afdeling opløses, så fordeles afdelingens aktiver og økonomiske midler til den eller de tilbageværende afdelinger under moderforeningen.

Stk. 4 
Afdelingsbestyrelsen udarbejder forud for den generalforsamling, hvor der er stillet forslag om opløsning, et likviditetsregnskab. Regnskabet forelægges for generalforsamlingen til god-kendelse, hvorefter der forholdes med afdelingens midler i henhold til godkendte regnskab.

Disse vedtægter er kun opdateret for at ændre firmanavnet fra Siemens Wind Power A/S til Siemens Gamesa Renewable Energy A/S.

